Talið er að hið minnsta tuttugu hafi látist í öngþveitinu á alþjóðaflugvellinum í Kabúl í Afganistan undanfarna vikuna. Brotthvarf alþjóðastofnana eykur enn á atvinnuleysi í Afganistan, þar sem einn af hverjum þremur íbúum landsins býr við hungur.
Sky fréttastöðin hefur eftir starfsmanni Atlandshafsbandalagsins að hið minnsta 20 hafi látist í ringulreiðinni í og við alþjóðaflugvöllinn í Kabúl síðastliðna vikuna. Fólk freistar þess í örvæntingu að komast um borð í þær örfáu flugvélar sem Bandaríkin og aðrar þjóðir NATO senda eftir sínu fólki á staðnum.
Enda ástandið var ástandið víða erfitt í Afganistan áður en Talíbanar náðu þar völdum fyrir viku síðan. Talið er að þriðji hver Afgani búi við hungur og að um tvær milljónir barna í landinu eigi alvarlega vannæringu á hættu. Þar eins og víðar sækist baráttan við kórónuveiruna seint. Þá var hveitiframleiðsla í landinu 40% minni í ár en áætlað var vegna mikilla þurrka.
Brynja Huld Óskarsdóttir er öryggis- og varnarmálafræðingur.
Því miður blasir við okkur frekar stór mannúðarkrísa sem byrjar núna með kvelli þessa fystu viku en maður óttast að það sem framundan sé sé annars vegar nokkurs konar ógnarstjórn Talíbana, og hins vegar, og það gleymist stundum svolítið í umræðunni, að Afganistan er mjög fátækt land. Það hefur ekki bara verið viðvera erlends herliðs þarna undanfarin ár heldur einnig alls kyns hjálparsamtaka og þróunarsamvinnustofnunar, sem núna geta ekki starfað í landinu því ástandið er svo ótryggt og óöruggt.
Þegar þessar stofnanir fara þá hættir auðvitað þróunarsamvinna, en það sem gerist líka er að fólk sem hefur verið að vinna í opinberum stöðum, fólk sem hefur verið að vinna fyrir alþjóðastofnanir, hjálparstofnanir og frjáls félagasamtök það er ekki lengur með vinnu. Þá kemur upp fátæktarvandamálið og það verður risastórt vandamál. Að ógleymdum þeim punkti að Afganistan er eitt af þeim tíu löndum í heiminum sem verður hvað verst úti í loftslagsbreytingum. Þannig að þetta er ótrúlega fjölþætt og því miður frekar svört mynd sem blasir við.
Brotthvarf alþjóðastofnana eykur enn á atvinnuleysi í Afganistan, þar sem einn af hverjum þremur íbúum landsins býr við hungur. Talið er að hið minnsta tuttugu hafi látist í öngþveitinu á alþjóðaflugvellinum í Kabúl undanfarna vikuna.